निर्माण सञ्चार, काठमाडौं । भारत सरकारको आयोजनामा गुजरात राज्यको अहमदाबादमा शुक्रबारबाट सुरु हुने ‘भाइब्रान्ट सेरामिक्स एक्स्पो एन्ड समिट २०१६’ मा सहभागी हुन नेपाल निर्माण व्यवसायी महासंघको एक प्रतिनिधिमण्डल बिहीबार त्यसतर्फ गएको छ ।
प्रतिनिधिमण्डलमा महासंघका ३ क्षेत्रीय अध्यक्ष, ३३ जिल्ला अध्यक्ष, ४ एसोसिएट सदस्य लगायत सरकारी र महासंघका कर्मचारीहरुको पनि सहभागिता रहेको छ ।
विभिन्न २० देशका प्रतिनिधिहरुको सहभागिता रहने उक्त एक्स्पोमा महासंघको तर्फबाट अध्यक्ष गौचनले कार्यपत्र प्रस्तुत गर्ने कार्यक्रम रहेको एफक्यान सञ्चार डेस्कले बतायो ।
त्यस्तै प्रतिनिधिमण्डलले गुजरात राज्यले छोटो समयमा हासिल गरेको चौतर्फी विकासका सन्दर्भमा विभिन्न परियोजनाहरुको अध्ययन अवलोकन गर्ने छ ।
महासंघ प्रतिनिधिमण्डललाई त्रिभुवन विमानस्थलमा महासंघका उपाध्यक्ष भीमबहादुर साउद, उपमहासचिव (नीतिगत) विष्णु बुढाथोकी, महासंघका उपनिर्देशक प्रेमसिंह ऐर, प्रशासकीय अधिकृत नवराज भण्डारी सहितको टोलीले बिदाई गरेको थियो ।
महासंघले कार्यवाहक अध्यक्षको जिम्मेवारी लक्ष्मणकुमार राना तथा कार्यवाहक महासचिवको जिम्मेवारी विष्णु बुढाथोकीलाई प्रदान गरिएको छ ।